Был хаҡта һүҙ таралып китеп, уның янына хатта Ғафури, Учалы райондарынан килеп, изге китапты тыңлап ҡайтҡандарына үҙем шаһит булдым. Халыҡта инаныс бар ул... Немец фашистары дине өсөн ҡыйырһытылған халыҡтың совет власын яҡламаҫына иҫәп тота ла инде. Әммә улар бер нәмәне аңламай — мосолман өсөн, дәүләт ҡоролошо, ил башлығы, сәйәсәте ниндәй булмаһын, Ватаны ҡиммәт, һәм ул ошо инанысына бер ваҡытта ла хыянат ҡылмаясаҡ. Яу килгәндә ситтә ҡалыу — ир-егет өсөн иң ҙур хурлыҡ, гонаһ. Юҡҡамы ни, яман дан менән торғансы, яуҙа ҡан менән үлгәнең артыҡ, тигән боронғолар. «Яуыз кеше яуҙан ҡасыр» тигән мәҡәл дә милли асылыбыҙҙы ярып һала.